รัฐบาล เปิดศูนย์ข้อมูลมาตรการแก้ไขปัญหาจากโรคติดเชื้อไวรัสโคโรน่า 2019 เริ่มพรุ่งนี้วันแรก
รัฐบาล เปิดศูนย์ข้อมูลมาตรการแก้ไขปัญหาจากโรคติดเชื้อไวรัสโคโรน่า 2019 เริ่มพรุ่งนี้วันแรก นายเทวัญ ลิปตพัลลภ รัฐมนตรีประจำสำนักนายกรัฐมนตรี ในฐานะผู้อำนวยการ ศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 หรือโควิด-19 แถลงเปิดศูนย์ฯ ซึ่งตั้งขึ้นตามมติคณะรัฐมนตรี เมื่อวันที่ 3 มีนาคม 2563 ที่ผ่านมา เพื่อบูรณาการข้อมูลจากทุกส่วนราชการ และรับเรื่องร้องเรียนจากประชาชน โดยจะใช้ตึกนารีสโมสร ทำเนียบรัฐบาล เป็นสถานที่ทำงาน ซึ่งจะให้ข้อมูลเรื่องโควิด-19 มีการอำนวยการประสานงานและกำกับดูแลข้อมูลเกี่ยวกับโรคโควิด-19 รวบรวมและประสานข้อมูลจากหน่วยงานในต่างประเทศ ส่วนราชการและหน่วยงานอื่นๆ ของภาครัฐและเอกชนที่เกี่ยวข้อง เพื่อดำเนินการจัดทำสื่อประชาสัมพันธ์และเผยแพร่ข้อมูลที่ถูกต้อง รับเรื่องร้องทุกข์และข้อร้องเรียนจากประชาชน ตลอดจนประสานหน่วยงานที่เกี่ยวข้อง เพื่อดำเนินการให้ความช่วยเหลือป้องกันและแก้ไขปัญหาได้ทันท่วงที รวมทั้งติดตามการให้ความช่วยเหลือประชาชนที่ได้รับผลกระทบจากการแพร่ระบาดของโรคโควิด-19 โดย รายงานสถานการณ์ให้รายงานสถานการณ์ความคืบหน้าการดำเนินงานของศูนย์ข้อมูลฯ ให้นายกรัฐมนตรี ทราบทุกวันรัฐมนตรีประจำสำนักนายกรัฐมนตรี  กล่าวว่า กระทรวงพาณิชย์ ได้ยืนยันว่า ไม่มีการกักตุนหน้ากากอนามัยแน่นอนเพราะมีเจ้าหน้าที่ของกระทรวงพาณิชย์ไปเฝ้ารอที่โรงงานทั้ง 11 โรงงานทั่วประเทศ โดยกำชับให้เจ้าหน้าที่ตำรวจออกไปดำเนินการตรวจสอบกว่า 1,000 ร้านค้า ส่วนใหญ่ หน้ากากถูกจำหน่ายหมดแล้ว ทั้งนี้หากประชาชนมีเรื่องร้องเรียน หรือทราบว่ามีการกัดตุนหน้ากากอนามัย สามารถติดต่อได้ที่หมายเลขโทรศัพท์ 02-2886070-4 หรือหมายเลข 1111 โดยศูนย์ข้อมูลมาตรการแก้ไขปัญหาจากโรคติดเชื้อไวรัสโคโรนา 2019 จะมีการแถลงข่าวทุกวันในเวลา 14.00 น. ซึ่งช่วงแรกจะเปิดศูนย์ทุกวัน รวมทั้งวันเสาร์และวันอาทิตย์ แต่ในกรณีที่มีเหตุการณ์สำคัญ อาจจะเปิดศูนย์แถลงข่าวในเวลาอื่นๆ ด้วย